**Doc. dr. sc. Zdenko Dundović**

**Životopis**

Zdenko Dundović rođen je u Zadru 31. listopada 1973. godine. Osnovnu školu pohađao je i završio u Zadru. Od 1998. do 1992. godine pohađao je Nadbiskupsku klasičnu gimnaziju u Zadru. Od 1992. do 1994. godine studirao je i završio filozofiju na Filozofskom fakultetu Družbe Isusove u Zagrebu, a 1994. godine upisao je teološki studij na Filozofsko-teološkom institutu Družbe Isusove u Zagrebu u Zagrebu. Diplomirao 1998. godine na istoj ustanovi. Upisao je poslijediplomski studij iz crkvene povijesti II. i III. ciklusa (mr. sc. i dr. sc.) na Katoličkom bogoslovnom fakultetu Sveučilišta u Zagrebu 2012. godine. Magistrirao je na Katoličkom bogoslovnom fakultetu Sveučilišta u Zagrebu 2015. godine na temu *Ninski kaptol crkve sv. Anselma*. Doktorsku disertaciju obranio je na Katoličkom bogoslovnom fakultetu Sveučilišta u Zagrebu 2017. godine na temu *Zadarski kaptol, njegova dobra i kaptolski dostojanstvenici u posljednjih sto godina vladavine Mletačke Republike (1697. – 1797.)*.

Radno iskustvo u obrazovanju stjecao je kao kateheta u osnovnim i srednjim školama od 1998. do 2013. godine. Od 2015. godine zaposlen je kao asistent na Teološko-katehetskom odjelu Sveučilišta u Zadru, a 2018. izabran je u znanstveno-nastavno zvanje docenta. Od 2018. godine vrši službu najprije vršitelja dužnosti pročelnika, a potom pročelnika Teološko-katehetskog odjela Sveučilišta u Zadru. Na Teološko-katehetskom odjelu Sveučilišta u Zadru predaje sljedeće kolegije: Crkvena povijest, Metodologija znanstvenoga rada, Patrologija i izborni kolegij Povijest Crkve u Hrvata. Predsjednik je Društva za povjesnicu Zadarske nadbiskupije „Zmajević“. Aktivno se služi engleskim, talijanskim i latinskim jezikom, a pasivno njemačkim.

Znanstveni interes mu je proučavanje ranonovovjekovne prošlosti Zadarske i Ninske biskupije s naglaskom na gospodarsku, političku i interkonfesionalnu interakciju crkvenih struktura. U tom smislu istraživao je crkvene i državne arhive u Hrvatskoj i inozemstvu. Prvenstveno provodi istraživanja u Arhivu Zadarske nadbiskupije, Državnom arhivu u Zadru i Znanstvenoj knjižnici u Zadru, a redovito posjećuje Državni arhiv u Veneciji (*Archivio di Stato di Venezia*), Apostolski arhiv u Vatikanu (*Archivio Apostolico Vaticano*) te Arhiv Propagande u Rimu (*Archivio Storico de Propaganda Fide*). Aktivni je suradnik na znanstvenom projektu „Moderne europske diplomacije i istočnojadranski prostor“ koji financira Hrvatska zaklada za znanost (broj projekta: IP-2019-04-7244, akronim: MEDEA, voditeljica projekta: prof. dr. sc. Jadranka Neralić).

**Poveznice na CROSBI i Google Scholar:**

<https://www.bib.irb.hr/pretraga?operators=and%7CDundović,%20Zdenko%20%2835036%29%7Ctext%7Cprofile>

<https://scholar.google.com/citations?user=t1W2uGIAAAAJ&hl=en>